PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2000/KV/B/1/11						Banská Bystrica, 20.1.2000

Protimonopolný úrad Slovenskej republiky, oblastné pracovisko Banská Bystrica v správnom konaní začatom na návrh podnikateľa VARES, s.r.o., Chalupkova 25, 974 01 Banská Bystrica vo veci dohody obmedzujúcej súťaž uzavretej podnikateľmi WN DANUBIUS FILM, spol. s r.o., Chalupkova 7, 811 09 Bratislava a Kabel Plus, Východné Slovensko, a.s., Rampová 5, 040 01 Košice

r o z h o d o l:

podľa § 11 ods. 1 písm.b) zákona č. 188/1994 Z.z. o ochrane hospodárskej súťaže v znení zákona č. 240/1998 Z.z. o poľnohospodárstve a o zmene a doplnení ďalších zákonov, že Zmluva o spolupráci pri káblovej retransmisii programu TV Luna uzavretej medzi podnikateľmi WN DANUBIUS FILM, spol. s r.o., Chalupkova 7, 811 09 Bratislava a Kabel Plus, Východné Slovensko, a.s., Rampová 5, 040 01 Košice dňa 24.9.1999 nemá povahu dohody obmedzujúcej súťaž podľa § 3 ods. 2 zákona č. 188/1994 Z.z. o ochrane hospodárskej súťaže v znení zákona č. 240/1998 Z.z. o poľnohospodárstve a o zmene a doplnení ďalších zákonov. 

Odôvodnenie:

Dňa 19.11.1999 začalo podľa § 12 ods.1 zákona č. 188/1994 Z.z. o ochrane hospodárskej súťaže v znení zákona č. 240/1998 Z.z. o poľnohospodárstve a o zmene a doplnení ďalších zákonov (ďalej len „zákon“) v spojení s § 18 ods. 2 zákona č. 71/1967 Zb. o správnom konaní, správne konanie doručením listu č. 112/99/MK zo dňa 15.11.1999, zaslaného podnikateľom VARES, s.r.o., Chalupkova 25, 974 01 Banská Bystrica (ďalej len „VARES“), vo veci Zmluvy o spolupráci pri káblovej retransmisii programu TV Luna ako dohody obmedzujúcej súťaž, uzavretej medzi podnikateľmi WN DANUBIUS FILM, spol. s r.o., Chalupkova 7, 811 09 Bratislava (ďalej len „WNDF“) a Kabel Plus, Východné Slovensko, a.s., Rampová 5, 040 01 Košice (ďalej len „Kabel Plus VS“) podľa § 3 ods. 2 písm. b) a c) zákona. 

Pri posudzovaní podnikateľov VARES, WNDF a Kabel Plus VS ako subjektov, na ktoré sa vzťahuje pôsobnosť zákona, vychádzal Protimonopolný úrad Slovenskej republiky, oblastné pracovisko Banská Bystrica (ďalej len „úrad“) z § 2 ods.1 písm.a) zákona, podľa ktorého sa zákon vzťahuje na „podnikateľov, iné fyzické osoby a právnické osoby, ktoré vykonávajú hospodársku činnosť a ich združenia“.
Podľa výpisu z Obchodného registra Okresného súdu Banská Bystrica zo dňa 8.12.1999, právnou formou podnikania podnikateľa VARES je spoločnosť s ručením obmedzeným, ktorá bola založená spoločenskou zmluvou zo dňa 30.8.1995 a vznikla zápisom do obchodného registra dňa 31.8.1995.
Spoločnosť WNDF bola založená podľa výpisu z Obchodného registra Okresného súdu Bratislava I zo dňa 12.8.1999 ako spoločnosť s ručením obmedzeným spoločenskou zmluvou zo dňa 8.7.1992 a vznikla zápisom do obchodného registra dňa 21.9.1992.
Podľa výpisu z Obchodného registra Okresného súdu Košice zo dňa 1.3.1999 právnou formou podnikania podnikateľa Kabel Plus VS je akciová spoločnosť, ktorá bola založená zakladateľskou zmluvou spísanou formou notárskej zápisnice a vznikla zápisom do obchodného registra dňa 30.12.1992.

Pri stanovení relevantného trhu boli zohľadnené tri determinujúce hľadiská, t.j. vecné, časové a geografické. Pri vecnom vymedzení bol stanovený relevantný trh káblovou retransmisiou programu TV Luna v televíznych káblových rozvodoch prevádzkovateľov. Geografický relevantný trh bol vymedzený územím mesta Košice, vzhľadom na lokalitu uplatňovania protisúťažnej praktiky. Časový relevantný trh bol určený obdobím od 27.11.1999, t.j. dňom začatia vysielania programu TV Luna, do dňa vydania tohto rozhodnutia.

Podnikateľ VARES uzavrel s podnikateľom WNDF Zmluvu o spolupráci pri káblovej retransmisii programu TV Luna, platnú od 13.10.1999 (ďalej len „zmluva o spolupráci“), na základe ktorej je VARES oprávnený šíriť program káblovou retransmisiou, a to v plnom rozsahu. Zároveň sa WNDF v čl.IV bod 4.1 zmluvy o spolupráci zaväzuje poskytnúť podnikateľovi VARES v dostatočnom predstihu prijímač a dekodér satelitného signálu v počte 5 ks. 
Dňa 25.10.1999 podpísali zástupcovia podnikateľov WNDF a VARES Protokol o vypožičaní digitálneho satelitného prijímača (ďalej len „preberací protokol“) v počte kusov štyri bez výhrad, ktorý obsahoval aj prehlásenie podnikateľa WNDF, že v súvislosti s uzatvorenou Zmluvou o spolupráci pri káblovej retransmisii programu TV Luna, ktorá nadobudla platnosť a účinnosť dňa 24.9.1999 (ďalej len „exkluzívna zmluva“), s podnikateľom Kabel Plus VS o exkluzivite pokrytia signálom TV Luna na území Košíc, nemôže podnikateľovi VARES zapožičať satelitný digitálny prijímač pre rozvod Košice- Ťahanovce a podnikateľ VARES sa zaväzuje nepoužiť žiadny z poskytnutých prijímačov s CA kartami na káblový rozvod Košice-Ťahanovce.
Listom zo dňa 2.11.1999 podnikateľ WNDF oznámil podnikateľovi VARES, že v súvislosti s uzatvorením zmluvy o spolupráci medzi podnikateľmi VARES a WNDF došlo ku konfliktu záujmov z nasledovných dôvodov: podnikateľ WNDF pri uzatváraní zmluvy o spolupráci prehliadol fakt, že podnikateľ VARES má televízny káblový rozvod v Košiciach- Ťahanovciach a neupozornil podnikateľa VARES na to, že mu nebude poskytnutý prijímač a súhlas na šírenie signálu TV Luna v tomto rozvode, pretože podnikateľ WNDF uzavrel zmluvu s podnikateľom Kabel Plus VS, ktorá zaručuje podnikateľovi Kabel Plus VS exkluzivitu na šírenie signálu TV Luna okrem iných lokalít aj na území mesta Košice.

Na rokovaní dňa 9.12.1999 konanom na úrade podnikateľ WNDF, zastupovaný Mgr. Marekom Chovancom na základe predloženého plnomocenstva zo dňa 8.12.1999, do zápisnice uviedol, že podnikateľ WNDF zabezpečuje distribúciu programu TV Luna káblovými rozvodmi prevádzkovateľov formou satelitného vysielania prostredníctvom segmentu INTELSAT 707, ktorý prevádzkuje TELENOR Slovakia, spol. s r.o., Plynárenská 1, 824 58 Bratislava v digitálnom formáte. Program je kódovaný a môže byť prijímaný konečnými užívateľmi len prostredníctvom prevádzkovateľov káblovej retransmisie, pričom podnikateľ WNDF neprevádzkuje žiaden káblový rozvod. Vzhľadom k tomu, že podnikateľ Kabel Plus VS vynaložil značné finančné náklady, potrebné na zabezpečenie príjmu programu TV Luna, podnikateľ WNDF pristúpil na uzavretie exkluzívnej zmluvy.
Zástupca WNDF ďalej uviedol, že uzavretím zmluvy o spolupráci medzi podnikateľmi WNDF a VARES sa podnikateľ WNDF zaviazal poskytnúť podnikateľovi VARES v dostatočnom predstihu prijímač a dekodér satelitného signálu v počte 5 ks, pričom zo strany podnikateľa VARES nebolo uvedené, že prevádzkuje káblové rozvody aj v okrajovej časti Košíc-Ťahanoviec. Podnikateľ WNDF vo vzťahu ku káblovému rozvodu v časti mesta Košice-Ťahanovce konal v omyle. Po vyjasnení tohto problému medzi zástupcami podnikateľov WNDF a VARES bola v preberacom protokole vypustená časť o káblovom rozvode v lokalite Košice-Ťahanovce z ustanovenia o predmete zmluvy. Exkluzívnu zmluvu má podnikateľ WNDF uzavretú len s podnikateľom Kabel Plus VS, nakoľko takáto požiadavka nebola vznesená žiadnym iným zmluvným partnerom podnikateľa WNDF.

Na základe ustanovenia § 12 ods.5 zákona bola účastníkom konania pred úradom daná možnosť oboznámiť sa s predmetom konania a jeho výsledkom pred vydaním rozhodnutia.
Na rokovaní dňa 17.1.2000 Mgr. Marek Chovanec do zápisnice uviedol, že sa oboznámil s predloženými dokumentami, ktoré považuje za dostatočné na vydanie rozhodnutia v prebiehajúcom správnom konaní. 
Záverom Mgr. Marek Chovanec uviedol, že zástupcovia WNDF konali pri podpisovaní zmluvy o spolupráci s podnikateľom VARES v omyle, ktorý spočíval v neznalosti skutočnosti, že podnikateľ VARES prevádzkuje televízne káblové rozvody aj na území Košíc. Tento omyl bol vysvetlený a jeho následky odstránené podpisom preberacieho protokolu, ktorý je súčasne dodatkom zmluvy o spolupráci. Preberací protokol bol riadne podpísaný štatutárnym zástupcom podnikateľa VARES - Ing. Svetlíkom, ktorý podpísal aj zmluvu, a zaviazal sa nepoužiť žiaden z prijímačov v Košiciach-Ťahanovciach. 

Výkonný riaditeľ podnikateľa Kabel Plus VS Ing. Marcel Para, splnomocnený na zastupovanie spoločnosti na úrade v predmetnej veci na základe Plnomocenstva zo dňa 8.12.1999, na rokovaní dňa 9.12.1999 predložil písomné „Vyjadrenie k prípadu č.l.:523/OP BB-PMÚ SR/99“ zo dňa 9.12.1999, v ktorom uviedol, že vysielateľ WNDF je držiteľom výhradného práva udeliť súhlas na káblovú retransmisiu svojho programu podľa zákona č. 383/1997 Z.z. autorský zákon a zákon, ktorým sa mení a dopĺňa Colný zákon v znení neskorších predpisov (ďalej len „Autorský zákon“). 
Ďalej Ing. Marcel Para poukázal na skutočnosť, ak predmet správneho konania spadá pod ustanovenia zákona, tak v zmysle § 4 ods.1 a 2 zákona, pretože ide o práva chránené podľa Autorského zákona. V takomto prípade možno použiť § 3 zákona len vtedy, ak obmedzovanie súťaže uložené nadobúdateľovi týchto práv nie je nevyhnutné na ich ochranu, pričom táto podmienka uložená zákonom nie je splnená. Podnikateľ Kabel Plus VS ďalej do zápisnice uviedol, že na území mesta Košice pôsobí viac držiteľov licencií na prevádzkovanie televíznych káblových rozvodov, pričom podnikateľ Kabel Plus VS v tejto lokalite predstavuje najväčšieho prevádzkovateľa.

Ing. Marcel Para na rokovaní za účelom oboznámenia sa s predmetom a výsledkom konania dňa 17.1.2000 uviedol, že spisy obsahujú všetky relevantné doklady a nemá ďalšie doplňujúce návrhy k predmetu správneho konania.

Na rokovaní na úrade dňa 10.12.1999 do zápisnice konateľ podnikateľa VARES Ing. Milan Kortiš uviedol, že podnikateľ VARES prevádzkuje v lokalite Košice-Ťahanovce televízne káblové rozvody v 3 985 domácnostiach, do ktorých nie je z dôvodu existencie exkluzívnej zmluvy, uzavretej medzi podnikateľmi WNDF a Kabel Plus VS, dodávaný signál TV Luna. V nadväznosti na vyjadrenie právneho zástupcu podnikateľa WNDF v zápisnici zo dňa 9.12.1999 podal nasledovné stanovisko:
1/ podnikateľ Kabel Plus VS nebudoval svoje rozvody len kvôli šíreniu programu TV Luna, preto nemožno brať do úvahy návratnosť finančných investícií iba z tohto programu,
2/ vybudovaný televízny káblový rozvod v lokalite Košice-Ťahanovce podnikateľom VARES je pokrokovejší a technicky dokonalejší ako televízny káblový rozvod podnikateľa Kabel Plus VS. Z tohto dôvodu môže podnikateľ VARES obdobne požadovať určitú garanciu návratnosti investícií.
Tvrdenie zástupcu podnikateľa WNDF, že ich podnikateľ VARES pri podpisovaní zmluvy o spolupráci uviedol do omylu je nepravdivé, pretože prílohu zmluvy o spolupráci tvorí Licencia TKR/107 podnikateľa VARES zo dňa 9.2.1998, ktorá je súčasťou rozhodnutia o udelení licencie zo dňa 5.11.1998 a obsahuje aj mestskú časť Košice-Ťahanovce. Na základe uvedeného je dôvodný predpoklad, že vysielateľ WNDF vedel o tom, že podnikateľ VARES prevádzkuje káblové rozvody v tejto lokalite.
Ing. Milan Kortiš ďalej poprel tvrdenie podnikateľa WNDF, že preberací protokol je platným dodatkom k podpísanej zmluve o spolupráci, pretože v predmetnej zmluve v článku IX. ods. 9.3 sa jasne konštatuje, že „zmeny a doplnky k tejto zmluve je možné dohodnúť len písomne, a to formou priebežne čislovaných dodatkov, podpísaných štatutárnymi zástupcami obidvoch zmluvných strán na jednej listine“. Vzhľadom k tomu, že preberací protokol nemá formu očíslovaného dodatku a zo strany podnikateľa nie je podpísaný štatutárnym zástupcom, podnikateľ VARES preberací protokol nikdy nepovažoval ani nepovažuje za platný dodatok ku zmluve.

V odpovedi na list č. 29/OP BB-PMÚ SR/2000 zo dňa 7.1.2000, zaslaný úradom, podnikateľ VARES v liste č. 02/00/MK zo dňa 13.1.2000 uviedol, že sťažnosti abonentov na nevysielanie programu TV Luna neboli vznesené v písomnej forme, ale len telefonicky, alebo osobne na bytovom družstve. Program TV Luna je na žiadosť vysielateľa zaradený do základnej programovej ponuky, pričom túto podmienku musí zabezpečiť majiteľ domov, v tomto prípade prostredníctvom prevádzkovateľa VARES. Z tohto dôvodu má každý byt zapojenú účastnícku zásuvku so základnou ponukou a nemôže sa odhlásiť. Taktiež nie je možné dokladovať, koľko abonentov podnikateľa VARES sa prehlásilo k podnikateľovi Kabel Plus VS. Na záver konateľ podnikateľa VARES Ing. Milan Kortiš uviedol, že finančné náklady spojené s prípravou vysielania TV Luna na území mesta Košice predstavujú 37 127,20 Sk bez DPH.

Po oboznámení sa so zhromaždenými podkladmi konateľ podnikateľa VARES do zápisnice spísanej na úrade dňa 18.1.2000 uviedol, že trvá na svojom pôvodnom stanovisku a žiada rozhodnúť v prospech podnikateľa VARES. Ďalej trvá na tom, že operátori televíznych káblových rozvodov, t.j. podnikateľ VARES aj Kabel Plus VS, podnikajú s tovarom televíznych programov, ktorý je kúpený alebo vlastný. V prípade, že podnikateľ VARES nemôže jeden alebo viac programov kúpiť, je obmedzovaný v súťaži.

Listom č. 120/99/MK zo dňa 17 .12.1999 konateľ podnikateľa VARES Ing. Milan Kortiš zaslal žiadosť o rozšírenie podnetu č. 112/99/MK zo dňa 15.11.1999 o podnikateľa Územné bytové družstvo Košice - Kuzmányho, Vojenská 14, 040 01 Košice (ďalej len „ÚBD Košice“). Prílohu uvedeného listu tvorilo písomné vyjadrenie predsedu ÚBD Košice Jána Jurka, na základe ktorého sa pripája k prebiehajúcemu správnemu konaniu. Listom č. 600/OP BB-PMÚ SR/99 zo dňa 22.12.1999 bolo podnikateľovi ÚBD Košice oznámené, že bol pribratý ako ďalší účastník správneho konania. Podnikateľovi ÚBD Košice bolo faxom zo dňa 12.11.1999 zo strany podnikateľa WNDF oznámené, že vzhľadom na uzatvorenú zmluvu s podnikateľom Kabel Plus VS, zaručujúcu exkluzivitu šírenia signálu TV Luna na území mesta Košice, nemôže byť daný súhlas k šíreniu signálu TV Luna v rozvodoch podnikateľa ÚBD Košice. 
Podľa vyjadrenia zástupcov podnikateľa ÚBD Košice, Jána Jurka a RNDr. Pavla Hornáčka, na rokovaní na úrade dňa 9.12.1999 do zápisnice, ide o dohodu obmedzujúcu súťaž v zmysle ustanovenia § 3 ods.2 zákona, pretože uzavretím exkluzívnej zmluvy podnikateľmi WNDF a Kabel Plus VS dochádza k obmedzovaniu hospodárskej súťaže neumožnením ostatným podnikateľským subjektom šíriť signál TV Luna prostredníctvom vlastných káblových rozvodov, pričom snahou každého podnikateľského subjektu v tejto oblasti je šíriť signál slovenských televíznych programov. Vysielanie signálu TV Luna je zabezpečované prostredníctvom už existujúcich káblových rozvodov a nevyžaduje žiadne ďalšie investície. K predloženým nákladom na technické vybavenie pre šírenie signálu TV Luna v sieti 9 televíznych káblových rozvodov podnikateľa Kabel Plus VS vo výške cca 1,3 mil. Sk, zaslaných listom zo dňa 17.12.1999, zástupcovia podnikateľa ÚBD Košice uviedli, že sa jedná o náklady, ktoré sú nutné aj pre iných prevádzkovateľov televíznych káblových rozvodov. Náklady na technické vybavenie pre vysielanie programu TV Luna by pre podnikateľa ÚBD Košice predstavovali cca 60 tis. Sk na území mesta Košice.

Úrad vyžiadal listom č. 28/OP BB-PMÚ SR/2000 zo dňa 7.1.2000 od podnikateľa ÚBD Košice písomné sťažnosti abonentov na nevysielanie programu TV Luna, resp. písomné odhlásenie abonentov od služieb, poskytovaných týmto prevádzkovateľom televíznych káblových rozvodov. 
Listom zo dňa 12.1.2000 podnikateľ ÚBD Košice oznámil, že písomné sťažnosti abonentov nemá, pretože celá záležitosť s vysielaním programu TV Luna sa riešila na riadnom Zhromaždení delegátov - členskej schôdzi družstva dňa 16.12.1999. K odhláseniu užívateľov nedošlo, lebo šírenie TV signálu považuje podnikateľ ÚBD Košice za samozrejmú službu členom družstva, ktorá je automaticky zavedená do každého bytu člena družstva s minimálnymi zavádzacími platbami, ako i následnými mesačnými platbami v nájomnom. 

Zástupca podnikateľa ÚBD Košice Ján Jurko zaslal dňa 18.1.2000 faxom ospravedlnenie neúčasti na rokovaní, konanom na úrade dňa 18.1.2000, za účelom oboznámenia so zhromaždenými podkladmi a výsledkom konania a splnomocnil Ing. Milana Kortiša, konateľa podnikateľa VARES, na zastupovanie v predmetnej veci. Ing. Milan Kortiš ako zástupca podnikateľa ÚBD Košice uviedol do zápisnice zo dňa 18.1.2000, že vyjadrenie podnikateľa ÚBD Košice je totožné s vyjadrením podnikateľa VARES na rokovaní pri oboznámení s predmetom a výsledkom konania dňa 18.1.2000.

Analýzou získaných podkladov v priebehu správneho konania bolo zistené, že podnikateľ ÚBD Košice nie je účastníkom konania v zmysle § 12 ods. 2 zákona, podľa ktorého účastníkmi konania sú navrhovateľ a podnikatelia, o ktorých právach, právom chránených záujmoch alebo povinnostiach ustanovených týmto zákonom sa má rozhodnúť. Podnikateľ ÚBD Košice je vyššie uvedenou exkluzívnou zmluvou dotknutý, nakoľko z tohto dôvodu nemal možnosť šíriť program TV Luna káblovou retransmisiou, ale nie je zmluvnou stranou exkluzívnej dohody, ani navrhovateľom, ani podnikateľom, o právach, právom chránených záujmoch alebo povinnostiach ktorého sa v rozhodnutí rozhodne. Podnikateľ ÚBD Košice bol vylúčený zo správneho konania ako účastník konania rozhodnutím č. 2000/KV/B/1/6 zo dňa 18.1.2000.

Podnikateľ Stavebné bytové družstvo III, Furčianska 60, 040 14 Košice (ďalej len „SBD Košice“) uzavrel s podnikateľom WNDF Zmluvu o vzájomnej spolupráci dňa 15.4.1998 na šírenie signálu uceleného denného programu podnikateľa WNDF v televíznych káblových rozvodoch podnikateľa SBD Košice. Podnikateľ WNDF oznámil podnikateľovi SBD Košice faxom zo dňa 7.6.1999, že zašle distribútorom televíznych signálov do káblových rozvodov digitálne prijímače v priebehu mesiacov jún a júl 1999. Podnikateľ SBD Košice listom č. 660/11/99/SI zo dňa 18.11.1999 upozornil podnikateľa WNDF na skutočnosť, že uvedené digitálne prijímače nedostal, pričom podnikateľ WNDF na tento list, ako ani na ďalšiu korešpondenciu zo strany podnikateľa SBD Košice nereagoval.

Podnikateľ SBD Košice bol písomne vyzvaný listom č. 27/OP BB-PMÚ SR/2000 zo dňa 5.1.2000 k zaslaniu písomných sťažností abonentov, ako aj písomných odhlásení abonentov z dôvodu nevysielania programu TV Luna.
V prílohe listu č. 25/1/2000/SI zo dňa 13.1.2000 podnikateľ SBD Košice zaslal úradu písomné sťažnosti členov družstva na nevysielanie programu TV Luna a uviedol, že odhlásenie abonentov nie je možné, pretože technické riešenie terciálnych rozvodov SBD Košice neumožňuje odhlásenie z odberu TV signálu.

Podľa vyjadrenia riaditeľky kancelárie Rady SR pre rozhlasové a televízne vysielanie (ďalej len „Rada SR“), Ing. Jarmily Grujbárovej, na rokovaní na Rade SR dňa 12.1.2000, vysielateľ televízneho programu obvykle uzatvára s prevádzkovateľom televíznych káblových rozvodov zmluvu o budúcej zmluve, resp. zmluvu, pričom k plneniu tejto zmluvy môže vysielateľ prikročiť až po rozhodnutí Rady SR o zmene licencie v zmysle zákona č. 468/1991 Zb. o prevádzkovaní rozhlasového a televízneho vysielania. Licencia pre podnikateľa WNDF ako vysielateľa programu TV Luna prostredníctvom televíznych káblových rozvodov prevádzkovateľov VARES, ÚBD Košice a SBD Košice nebola udelená a ani nebola zaslaná Rade SR žiadosť o zmenu licencie podnikateľa WNDF č. T/15 zo dňa 18.2.1994 na prevádzkovanie televízneho vysielania v plnom znení zo dňa 30.6.1999 o uvedených prevádzkovateľov televíznych káblových rozvodov.
Ing. Jarmila Grujbárová ďalej poukázala na § 50 Autorského zákona, podľa ktorého má vysielateľ, t.j. WNDF, výhradné právo udeliť súhlas na káblovú retransmisiu svojich programov.

Úrad na základe podkladov a údajov, získaných v priebehu správneho konania zistil, že podnikatelia VARES a WNDF uzavreli Zmluvu o spolupráci pri káblovej retransmisii programu TV Luna zo dňa 13.10.1999. Predmetom zmluvy je spolupráca zmluvných strán pri káblovej retransmisii programu TV Luna spoločnosti WNDF v televíznych káblových rozvodoch prevádzkovaných podnikateľom VARES, a to v základnom súbore. V uvedenej zmluve v bode 9.1 čl.IX „Spoločné a záverečné ustanovenia“ sa uvádza, že „v ostatnom platia ustanovenia Obchodného zákonníka, Autorského zákona a Zákona o vysielaní“, pričom bod 9.5 citovaného článku zmluvy obsahuje záväzok zmluvných strán o prednostnom rokovaní sporných otázok a v prípade, že „nedôjde k dohode ani v lehote 30 dní odo dňa doručenia výzvy na rokovanie druhej zmluvnej strane, je každá zo zmluvných strán oprávnená obrátiť sa so žalobou na príslušný súd“.
Podľa ustanovenia § 50 ods.1 písm.b) Autorského zákona vysielateľ, t.j. podnikateľ WNDF, ktorý vysiela svoj program alebo prenáša svoj vlastný program po drôte, má výhradné právo udeľovať súhlas na káblovú retransmisiu svojich programov alebo svojich programov prenášaných po drôte. Na základe citovaného zákona uzatvoril podnikateľ WNDF exkluzívnu zmluvu s podnikateľom Kabel Plus VS, pričom z Autorského zákona nevyplýva povinnosť pre vysielateľa uzatvoriť zmluvu na káblovú retransmisiu s ďalšími prevádzkovateľmi televíznych káblových rozvodov, napr. s podnikateľom SBD Košice. 

Podrobným zhodnotením dôkazov, vykonaných v rámci správneho konania, úrad nepreukázal, že podnikatelia WNDF a Kabel Plus VS uzavretím zmluvy o spolupráci pri káblovej retransmisii programu TV Luna porušili ustanovenie § 3 ods.1 a § 4 zákona.
Vzhľadom na vyššie uvedené úrad rozhodol tak, ako je uvedené vo výrokovej časti tohto rozhodnutia.

Poučenie o rozklade:

Proti tomuto rozhodnutiu možno podľa § 61 ods.1 zákona č. 71/1967 Zb. o správnom konaní podať rozklad na Protimonopolný úrad Slovenskej republiky, oblastné pracovisko Banská Bystrica v lehote 15 dní odo dňa oznámenia tohto rozhodnutia. Včas podaný rozklad má odkladný účinok.

	Ing. Vladimír Šagát
riaditeľ oblastného pracoviska 	

Rozhodnutie sa doručí:

1. WN DANUBIUS FILM, spol. s r.o., Chalupkova 7, 811 09 Bratislava
2. Kabel Plus, Východné Slovensko, a.s., Rampová 5, 040 01 Košice
3. VARES s.r.o., Chalupkova 25, 974 01 Banská Bystrica